Anno Domini millesimo quadringentesimo quarto, statuta sunt haec apud Cistercium, in Cisterciensis Ordinis Capitulo generali. ORATIONES. 1.  Pro sanctissimo in Christo patre ac domino domino Benedicto divina Providentia Papa XIII, *…etc. ut in anno* 1401. 2.  Pro serenissimo… *etc. ut in anno* 1401. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1401. 5.  Pro felicis… *etc. ut in anno* 1401. [DIFFINITIONES GENERALES] 6.  Abbates Ordinis universi… *etc. ut in anno* 1401, *n° 6. Solos autem et dumtaxat abbates infrascriptos habet dictum Capitulum excusatos, videlicet de Altaripa, de Alpibus, de Sancto Sulpitio, de Alta cumba, de Caheyrio, de Chassenia, de Bullen curia, de Alto fonte, de Tribus fontibus, de Castellione in Vepria, de Caladia, de Calercio, de Valle clara, de Signiaco, de Boheriis, de Vaucellis, de Bodelo, de Capella Tosan, de Claromarisco, de Laude, de Longo villari, de Grandisilva, de Caroloco, de Bella pertica, de Caroliloco, de Sancto Benedicto in Vepria, de Escureyo, de Bona valle Viennensi, de Brolio Grolandi, de Charone, de Buzeyo, de Moroliis, de Trizagio, de Gratia Dei, de Ellancio, de Valle Sarnaii, de Persenia, de Bello becco, de Buxeria Andegavensi, de Briostello, de Valle Sanctae Mariae, de Leoncello, de Frigido monte, de Caricampo, de Bello prato Belvacensi, de Valloliis, de Loco crescenti, de Valle benedicta, de Bello prato in Lotharingia, de Eleemosina, de Benedictione Dei, de Landesio, de Valentia, de Chalocheyo, de Domo Dei super Carum, de Alta Crista, de Monte Sanctae Mariae, de Thela, de Bella pertica, de Misericordia Dei, de Castellariis, de Oratorio, de Colomba, de Oliveto, de Pratea, de Barzella, de Rupibus, de Ré, de Claritate. 7.  Cum Ordo noster Cisterciensis… *ut in anno* 1402, *n° 7. 8.  Ad requestam… *etc. ut in anno* 1390, *n° 19. 9.  Abbates et conventus monasteriorum de Gratia Dei Pictaviensis, de Bona valle Pictaviensis, de Bona valle Viennensis, de Begar, de Relech, de Veteri villa, de Trizagio, de Castellariis, de Valentia, de Nigro lacu, de Loco regio, de Caricampo, de Barbereyo, de Fonte Ioannis, de Balerna, de Monte Sanctae Mariae, de Fontanis, de Bona cumba, de Petra, de Rota, de Lavatio, de Verola, de Benifazano, de Regali Maioricensi, de Orta, de Obazina, de Bona valle Ruthinensi, de Sancto Bernardo prope Valentiam, de Mansiade, de Campis bonis, de Curia Dei, de Eleemosina, de Oratorio, de Sancto Andrea, de Pietate Dei, de Alba ripa, de Pinu, de Loco Dei, de Pratea, de Fonteneto, de Tribus fontibus, de Rigniaco, de Caroloco, de Bonomonte, de Altaripa, de Benedictione Dei, de Camberone, de Vallibus Sernaii, de Bello becco, de Brolio, de Longo villari, de Caladia, de Monasteriis in Argona, de Alto fonte, de Precibus, de Caherio, de Bodelo, de Cheminione, de Eschalleis, de Valle regis, de Villa nova, de Alba petra, de Theoloco, de Insula Barrensi, de Bona requie, de Ponte Oltrani ac de Igniaco, et personas omnes et singulas… *etc. ut in anno* 1402, *n° 12. DIFFINITIONES SPECIALES. 10.  Generale Capitulum constituit et ordinat specialiter et expresse generalem procuratorem Ordinis s. th. pr., in curia romana, qui nunc est, et pro tempore fuerit, receptorem contributionum per ipsum generale Capitulum impositarum et imponendarum, pro tempore praeterito debitarum, et pro praesenti et futuro tempore debendarum per abbates et conventus monasteriorum tantummodo et dumtaxat infrascriptorum in regnis et dominiis Castellae, Arragoniae, Portugalliae, Navarrae atque occitana lingua, videlicet, de Obesina, de Scarpio, de Sinaqua, de Valle magna, de Valleta, de Varensi, de Ardorello, de Bono loco Lemovicensi, de Bono loco Burdigalensi, de Caduino, de Dalone, de Bello loco in Vasconia, de Bella pertica, de Benifazano, de Bona cumba, de Calercio, de Candelio, de Fonte frigido, de Grandisilva, de Lapedine in Hispania, de Melone, de Mela, de Montefero, de Morerola, de Nucharia, de Oya, de Oliva, de Palatiolo, de Petra, de Populeto, de Regali filia Populeti, de Saltu novali, de Sancta Fide in Arragonia, de Sancto Christophoro, de Sancta Maria de Aquilis, de Sanctis Crucibus, de Spina, de Superado, de Valle debona, de Valle ecclesiarum, de Valle digna, de Valle paradisi, de Viridi ligno, de Ursaria, de Elnis in Vasconia, de Aquabella, de Berdonis, de Benedictione Dei in Vasconia, de Bonofonte in Vasconia, de Bocheto, de Bona valle in Hispania, de Borbona, de Boilhanis, de Ferraria, de Florano, de Franquis vallibus, de Fulentio in Vasconia, de Gemundo, de Mataplana, de Monte salutis, de Oliva, de Ovila, de Rivosicco, de Rota, de Sacramenia, de Scala Dei, de Silvacana, de Valledore, de Valle bona et de Villa longa, praecipiens eidem procuratori dictum Capitulum generale et firmiter iniungens per se vel alium seu alios repetat, levet, exigat et recipiat, et ad solvendum per abbates et conventus dictorum monasteriorum per censuram Ordinis viriliter et debite coerceat et compellat. Et de pecuniis inde recipiendis satisfaciat reverendissimo in Christo patre et domino domino cardinali Saluciarum, Ordinis nostri protectori, de hiis quae sibi debentur et debebuntur pro pensione ad causam dictam protectoratus. Et ipse etiam procurator accipiat inde quae sibi debebuntur ratione salarii seu pensionis ex dicti officii sui causa, reddatque omni anno per se vel per alium de receptis et expensis per eum in praemissis fidelem rationem, et debite computet singulis annis in Capitulo generali. Potestates autem datas quibuscumque abbatibus et personis regnorum Castellae, Arragoniae, Navarrae et Portugalliae, de et super hiis et pro dictis contributionibus recipiendis, revocat penitus et annullat dictum Capitulum generale. Compellat etiam et coerceat viriliter et alacriter abbates et alios receptores dictarum contributionum in dictis regnis ad reddendum computum et rationem de receptis per eos et ad tradendum et solvendum sibi pecunias per eos de et super hoc integraliter receptas, invocato ad hoc, si opus fuerit, auxilio brachii saecularis. 11.  Ex relatione domini Claraevallis, s. th. pr., per informationem auctoritate Capituli generalis in sua visitatione ordinaria factam in monasterio Longipontis immediate sibi subiecto, tractatum habitum et factum per abbatem et conventum dicti monasterii Longipontis super traditione in emphiteosim perpetuam cuiusdam suae domus, quam habebant Parisius sitam in Gravia iuxta ecclesiam Sancti Gervasii, cum Petro de Sancto Adomaro pro pretio viginti librarum parisiensium annuatim, asserentis fore ipsi monasterio fructuosum, admittens praefatum Capitulum ipsum ratificat, approbat et confirmat. 12.  Cum alias fuerit dispensatum per generale Capitulum cum Laurentio Deodati monacho et professo monasterii Mortuimaris, ut non obstante apostasia quam incurrit per saeculum aliquamdiu evagando, ad omnes gradus et honores, citra tamen abbatiatum, admitti valeat, gratiam amplians idem Capitulum praefato Laurentio de speciali gratia concedit ut, si sua merita suffragentur, in posterum etiam ad abbatialem dignitatem admitti valeat et assumi. 13.  Similem gratiam confert in forma consueta generale Capitulum fratribus Ioanni Hennequini et Guerino de Bormonte, monachis monasterii Morimundi. 14.  Ut coerceant et compellant ad satisfactionem plenariam debitores et singulares personas sexus utriusque, si quas repererint, monasterio Claraevallis per litteras vel alia documenta legitima fore obligatas, domino Morimundi et abbati de Crista et cuilibet eorum comittitur per Capitulum generale. 15.  Si repererint per litteras aut aliter monasterio Firmitatis coniunctim vel divisim quascumque personas Ordinis obligari, ad satisfaciendum plenarie per censuram Ordinis coerceant, domino Claraevallis, s. th. pr., et abbati de Maceriis, seu alteri eorumdem per generale Capitulum committitur ista vice. 16.  Senio et debilitate abbatis de Bonomonte attentis, cordialiter a via Capituli generalis ipsum habet dictum Capitulum de cetero favorabiliter excusatum. 17.  De Caroloco et de Crista monasteriorum abbatibus et cuilibet eorum in solidum committitur per generale Capitulum quod, si repererint per legitima documenta vel aliter quascumque Ordinis personas sexus utriusque domino abbati et conventui Morimundi teneri et efficaciter obligari, ad solutionem plenariam per censuram Ordinis coerceant et compellant. 18.  Ut cum suis monachis et conversis in foro conscientiae dispensandi potestatem habeat et eos absolvendi a quibuscumque sententiis et casibus generali Capitulo reservatis, abbati de Signiaco, pro anno praesenti dumtaxat, dictum Capitulum tribuit potestatem. 19.  Abbatibus de Fusniaco et de Valle clara et cuilibet eorum committitur per generale Capitulum quod, si quascumque personas Ordinis sexus utriusque obligatas repererint quoquomodo monasterio et conventui de Signiaco, ad satisfaciendum coerceant et compellant. 20.  Similiter pro abbate et conventu de Vallibus in Ornesio, et est iudex abbas de Crista. 21.  Cum abbas et conventus de Capella Thosan ignorantes Ioannem Vos, filium Victoris, clericum non esse de legitimo matrimonio procreatum, ipsum receperunt ad habitum novitii, post cuius habitus receptionem ad eos notitia pervenit ipsum non fore legitimum, nihilominus attenta sufficientia et idoneitate dicti Ioannis, Capitulum generale concedit eidem abbati licentiam dictum Ioannem recipiendi ad habitum et regularem professionem. 22.  Cum prout generali Capitulo reseratum extitit, abbas et monasterium de Bono fonte in Terascia in quamplurimis sint contributionum arreragiis onerata, ad quorum solutionem se asserunt esse impotentes, alias multipliciter pergravati, eorumdem impotentiae generale Capitulum compatiens eisdem de gratia speciali dicta arreragia quittat, remittit atque donat. 23.  Ad idem et per omnia fiat pro abbate et conventu monasterii de Longovillari. 24.  Ad idem pro abbate et conventu monasterii de Boheriis. 25.  Ad idem pro abbate et conventu monasterii de Castellione in Vepria. 26.  De Gardo, de Caricampo, de Valloliis monasteriorum abbatibus et cuilibet in solidum committitur per generale Capitulum quatinus, si repererint per legitima documenta aut aliter, reverendo in Christo patri domino abbati Cistercii et eius conventui, abbatissam et conventum monasterii monialium de Villencuria et suum conventum teneri et efficaciter obligari in summa sexdecim librarum parisiensium vel alia quam eisdem concessit frater quondam Ioannes de Portu monachus dicti monasterii Cistercii, ad solutionem plenariam de praemissis per censuram Ordinis et alia iuris remedia coerceant et compellant. 27.  Ad petitionem abbatis et conventus monasterii de Bello becco conceditur per generale Capitulum fratri Roberto Roberii suo commonacho qui, procurante diabolo, apostasiam perpetravit, monasterii limites exeundo licet modico tempore, ut non obstante dicta apostasia ad omnes actus, gradus et status Ordinis legitimos admittatur etiam abbatiatum. 28.  Si permutationem quorumdam nemorum, quae Boscus de Huart vulgariter nuncupantur, ad abbatem et conventum monasterii de Fonte Ioannis spectantium, cum decano et capitulo ecclesiae Beatae Mariae de Monsterello in Fulioyvone qui super decimis parochiae de Villemer ad dictos de Fonte Ioannis pertinentibus, et super omnibus eiusdem monasterii proventibus, octo modios gravi tertiatim siliginis, hordei et avenae ad mensuram de Nemosio annuatim percipiunt ad ipsos octo modios, iam factam, prout in litteris super hoc confectis plenius continetur, aut etiam in posterum rationabiliter faciendam, domino Pontigniaci, s. th. pr., praemissa inquisitione constiterit ad utilitatem monasterii supradicti de Fonte Ioannis cedere, eamdem confirmet, ratificet et approbet auctoritate Capituli generalis, sic tamen quod dicti de Fonte Ioannis a solutione octo modiorum praedictorum quitti de cetero remaneant et immunes. 29.  Pernitiosae rebellionis et apostasiae contumaciam fratris Guillelmi Sioleti, monachi monasterii de Bono loco, qui in animae suae detrimentum et Ordinis dedecus a monasterio praedicto contra abbatis sui voluntatem recessit apostatando et iam prope monasterium evagari non verens, iam diu est, et adhuc evagari non cessat, suoque abbati protervus existens eidem opprobriose minas infert tam per se quam per quosdam nobiles de patria, quibus apodiatus abiicit et contemnit totius Ordinis disciplinam, et ut paucis verbis concluantur multa, nec Deum timet nec hominem reveretur, detestans Capitulum generale, dicti monasterii de Bono loco abbati praecipue necnon ceteris Ordinis omnibus et singulis abbatibus super hoc requirendis et ad quos haec praesens diffinitio pervenerit, idem Capitulum praecipit districtius et iniungit, quatinus dictum fratrem Guillelmum Sioleti apostatam et consequenter excommunicatum publice denuntient, ipsumque evitent ac ab aliis faciant, prout est possibile fuerit, evitari, ipsumque nihilominus si eum apprehendere potuerint, capiant, captumque vinculis fortibus et competentibus et carceribus suis detrudant et detineant, invocato ad hoc, si opus fuerit, auxilio brachii saecularis. 30.  Domino de Pontigniaco, s. th. pr., et de Curia Dei monasteriorum abbatibus per Capitulum generale committitur quod, si invenerint assignationem 24 librarum parisiensium per conventum monasterii Sacraecellae pro eorumdem conventus indumentis, per quemdam ipsius monasterii abbatem nuper factam, dicto monasterio Sacraecellae inutilem fore, ipsam irritent, confirmatione quacumque super huiusmodi assignatione non obstante. 31.  Ad petitionem abbatis et conventus de Gardo, Ambianensis dioecesis, abbati de Belloprato, s. th. pr., generale Capitulum committit quod si, debita inquisitione praecedente et vocatis evocandis, eidem innotuerit abbatem et conventum de Longo villari eisdem de Gardo teneri et esse efficaciter obligatos in summa 16 librarum parisiensium, causa et ratione mutui dictis de Longo villari per eosdem de Gardo facti de resta et residuo maioris summae, ipsos de Longo villari coerceat et compellat dictam pecuniae summam solvere et reddere praefatis de Gardo per censuram ecclesiasticam et alia iuris remedia, in plenaria Ordinis potestate. 32.  Pestiferae desolationi quam hostes regni Franciae, Anglici videlicet anno isto bina vice Insulae de Re, in qua quoddam monasterium Ordinis nostri vocatum monasterium de Ré situatur, fecerunt, domos eiusdem insulae comburendo ipsamque ad importabiles pecuniae summas redimendo, occasione cuius dictum monasterium de Ré fuit et est multipliciter pergravatum, sicque quotas contributionum sibi impositarum anno elapso nequeat solvere Capitulo generali, idem Capitulum generale compatiens piae caritatis affectu, dicto monasterio de Ré quotas contributionis sibi in ultimo Capitulo generali impositas et praesenti Capitulo imponendas quittat et remittit de gratia speciali. 33.  Petitioni abbatissae et conventus monasterii de Gomerfonte annuens generale Capitulum, de Voto et de Belloprato Belvacensis dioecesis monasteriorum abbatibus, s. th. pr., et eorum cuilibet committit et iniungit, quatinus si per inquisitionem debite factam eisdem vel eorumdem alteri constiterit, compositionem et transactionem inter dictas abbatissam et conventum Sancti Germerii de Fleyerio de, in, et super eo, quod dicti abbas et conventus 50 eminas multurae super dictarum de Gomerfonte molendino eiusque pertinentiis habebant et percipiebant de redditu annuali, quod quidem molendinum praedictam bladi quantitatem non valet de praesenti, quamobrem dictae de Gomerfonte ipsi molendino renuntiare, ipsumque dictis abbati et conventui Germerii relinquere satagebant pro onere supradicto, quam renuntiationem dictis religiosis refutantibus eisdem de eorum consensu 34 eminas bladi pro et loco 52 eminarum super tribus modiis quos dictae de Gomerfonte annis singulis in festo beati Remigii super dictorum religiosorum grangia Defay nuncupata in diminutionem et defalcationem dictorum trium modiorum, quos dictae de Gomerfonte habebant in grangia supradicta perpetuo assignarunt irritas et factas, sicut in litteris dictarum impositionis et transactionis plenius continetur, ipsi monasterio de Gomerfonte existere fructuosam, easdem, approbent et ratificent auctoritate generalis Capituli, et faciant super hoc auctoritate praedicta quod fuerit rationis, sine ulteriori relatione ipsi Capitulo facienda. 34.  Gratiose concedit generale Capitulum abbati de Grandisilva ut cum fratribus Bernardo Bernia, Petro Piga et Ioanne de Podio, qui diabolo instigante aliquamdiu discurrerunt per saeculum vagabundi, et postmodum revertentes a saeculo poenitentiam eisdem iniunctam in spiritu humilitatis et animo contrito peregerunt, valeat, si aliud non obsistat canonicum, dispensare, eosque ut ad honores, administrationes et dignitates omnes Ordinis promoveri valeant, habilitare. 35.  De Buzeyo, de Chalocheyo, de Claromonte, et de Melereyo monasteriorum abbatibus et eorum cuilibet in solidum generale Capitulum committit omnes causas et controversias civiles, quas abbas et conventus de Oratorio movere intendunt contra quascumque personas Ordinis sexus utriusque, etiam si dignitatis abbatialis praefulgeant praerogativa, mandans eisdem commissariis et cuilibet eorum ac praecipiens quatinus inter partes, ipsis auditis simpliciter et de plano et sine strepitu iudicii et figura procedendi, iustitia mediante et statutis Ordinis observatis, faciant iustitiae compendiosum complementum, in plenaria ipsius Ordinis potestate. 36.  Ad idem de abbate et conventu Albaeripae, quibus dantur iudices dominus Claraevallis, de Theoloco et de Crista monasteriorum abbates et eorum quilibet. 37.  Reformationem omnium …*etc.*, in totali generatione mediata vel immediata domini Pontigniaci, necnon in Pictaviae, Britanniae, Andegaviae et Cenomanniae partibus, cuiuscumque generationis existant, in quibus, prout ad generalis Capituli pervenit auditum, sunt plura reformanda, eidem domino Pontigniaci, s. th. pr., per se vel… *etc.*, per continuum triennium… *etc.*, ut in anno 1402, n° 27. 38.  Ut non obstante apostasia qua frater Petrus Ayeta monachus Belli loci contraxit biennio per saeculum vagabundus, ad actus legitimos, honores et dignitates valeat promoveri, generale Capitulum dispensat, abbatiali dignitate seclusa. 39.  Morum honestate, competenti litteratura et idoneitate fratris Bernardi Romani conversi monasterii de Bella pertica ad generale Capitulum perlati, idem Capitulum cum eo misericorditer dispensat ut ad monachatum ascendere, *ut* ad omnes Ordinis gradus etiam sacros promoveri valeat *postmodum,* si alias sua merita suffragentur et aliud canonicum non obsistat. 40.  Cum alias cum fratribus Ioanne de *Germanvillamo*, Guarino de Bormonte, et Ioanne Henequini, monachis *Morimundi* fuerit per generale Capitulum dispensatum, ut infamia quam contraxerant per saeculum evagando, habitu regulari derelicto, non obstante possent ad omnes actus legitimos et dignitates assumi, abbatiali dignitate exclusa, eorum laudabilis vita et honestas conversatio promeretur ut amplioris gratiae dono gaudere debeant et potiori ; hac causa generale Capitulum permotum eisdem concedit de gratia speciali ut ad omnes dignitates et honores etiam si abbatialis existat, si aliud canonicum non obviet, valeant promoveri, dicta apostasia non obstante. 41.  Ordinationi abbatis et conventus monasterii de Pinu, qui nobili viro domino Ioanni de Corseyo militi quittaverunt et concesserunt quadringentis scutis auri, viginti sextarios siliginis, undecim sextarios frumenti et tredecim sextarios avenae cum centum solidis turonensibus, quas grani quantitates et pecuniae summam iidem de Pinu percipiebant et habebant de annuo et perpetuo redditu super quibusdam terris, locis et rebus aliis ad dictum nobilem spectantibus, prout et quemadmodum in litteris super hoc confectis aut etiam conficiendis, prout poterit plenius apparere, consentiens Capitulum generale, ipsam ordinationem attentis causis in ipsis expressis ratificat, approbat et confirmat, proviso tamen et non aliter quod praescripta pecunia sub quatuor vel tribus serraturis sub bona custodia tute et secure, sicut cavetur in statutis domini Benedicti Papae XII reponatur, in emptionem aliorum reddituum et non alias convertenda, quos quidem redditus usque ad valorem et aestimationem quantitatum grani et pecuniae supradictorum tenebitur admortizare omnino vel facere admortizari modo consimili nobilis supradictus, et ad hoc se et sua atque suos haeredes et causam ab eo habentes et habituros efficaciter obligabit. 42.  Grandi suborta coram Diffinitoribus Capituli generalis dissensionis materia inter abbatem et conventum monasterii de Albaripa, et abbatem et conventum de Longovado, ex, et super eo quod dicti Albaeripenses a praedictis de Longovado 20 sextarios per medium frumenti et avenae ad mensuram de Latricerio petebant dicentes se ius habere ipsos percipiendi in, et super granario sex horreo praedictorum de Longovado ratione decimarum de Latricerio ad ipsos Albaeripenses olim pertinentium et per ordinationem domini Radulphi quondam abbatis Claraevallis translatarum pro 20 sextariis praelibatis tamdiu per ipsos Albaeripenses in ipsorum de Longovado horreo percipiendis, donec tantum bladi et avenae eisdem Albaeripensibus fuisset assignatum alibi quantum tota illa decima de Latricerio nunc valet, aut saltem usque ad valorem 20 sextariorum praedictorum, et de huiusmodi redditus perceptione se dicebant hactenus usos fuisse et esse in pacifica possessione, concludendos dictos de Longovado ad solvendum arreragia ipsis Albaeripensibus ratione dicti redditus per triennium non soluti, per ipsum Capitulum generale debere condemnari, memoratis de Longovado contrarium dicentibus et asserentibus quod cum olim ex largitione domini Hugonis de Sancto Benigno et Margaritae eius consortis tertia pars decimae praedictis de Latricerio tantummodo ad dictos Albaeripenses quondam pertinent et pro illius partis tertiae decimae portione in dominium illorum de Longovado translata per ordinationem praedicti domini Radulphi Claraevallensis, per eumdem praedicti 20 sextarii assignati fuerunt tamdiu per dictos Albaeripenses percipiendi, ut praefertur, donec ipsi de Longovado infra quatuor leucas duxerint assignandum. Et quia iidem de Longovado dictae tertiae partis decimae portionem eisdem Albaeripensibus dimittere aut valorem ipsius alibi parati erant assignare iuxta praefati domini Radulphi ordinationem, ad solvendum dictos sextarios nequaquam debeant compelli. Capitulum generale lites et debatum quae super huiusmodi dissensione praeclari diutius miserabiliter *circumdabantur,* cupiens amputari, matura ac digesta super hoc deliberatione praehabita iudicat, ordinat et diffinit quod tota decima praedicti loci de Latricerio penes illos de Longovado perpetuo remanente, saepe nominati Albaeripenses pro 20 sextariis praedictis quos diutius super horreo dictorum de Longovado perceperant decem sextarios per medium frumenti et avenae recipiant tantummodo deinceps et in perpetuum super omnibus ipsius monasterii de Longovado redditibus et revenientibus et ad mensuram de Latricerio supradictam de perpetuo annuoque redditu in festo beati Andreae percipient et habebunt. De arreragiis autem quae ipsis Albaeripensibus occasione dicti redditus non solutis a tempore transacto usque nunc, ita per idem Capitulum generale ordinatur, quod iidem Albaeripenses 40 sextarios grani saepedicti a decimis de Longovado habebunt et percipient in quatuor terminis festi beati Andreae apostoli proximo secuturis, quolibet videlicet termino decem sextarios una cum reditu memorato decem sextarios praedictos. Et per hanc generalis Capituli ordinationem omnes litterae tum dicti domini Radulphi et Hugonis Lingonensis quondam episcopi et aliae quaecumque, quae diffinitioni huic obviare possent quovis modo, per idem Capitulum decernuntur irritae et inanes. Postremo per ipsum Capitulum diffinitur quod praedictae ambae partes dabunt una alteri habere volenti et requirenti litteras obligatorias mobilium et immobilium bonorum ipsorum monasteriorum, sigillis abbatum et conventuum monasteriorum praedictorum sigillatas, de servando inviolabiliter et implendo omnia praemissa et quodlibet praemissorum. 